

Jednostavno testiranje na rak crijeva, može vam spasiti život.

Komplet za testiranje kod kuće je namijenjen osobama starosne dobi između 45 i 74 godine. Test je besplatan, lako se provodi, i njime se mogu otkriti rani znakovi raka crijeva. Više informacija možete zatražiti od vašeg liječnika.

# Nacionalni program testiranja na rak crijeva (National Bowel Cancer Screening Program)

Provođenje ovog jednostavnog testa, može vam spasiti život. Test je lakše provesti nego što mislite. Svake godine ga provodi oko 2,5 milijuna građana Australije.

Najveći čimbenik rizika je životna dob. Zbog toga se trebaju testirati čak i zdrave osobe koje su u dobroj tjelesnoj kondiciji.

Nakon 45. godine života se povećava rizik od raka crijeva, premda se simptomi ponekad ne primjećuju.

Zbog toga se provodi test za otkrivanje raka crijeva. Testom se otkrivaju neprimjetni tragovi krvi u stolici, koji mogu biti rani znak ove bolesti.

Nemojte potcijeniti važnost testiranja stolice, to vam može spasiti život.



Slika 1 Provedite ovaj test. Prednost je na vašoj strani.

## Zašto trebate provesti ovaj test?

Australija je jedna od zemalja s najvećim brojem oboljelih od raka crijeva u svijetu. Dobra vijest je ta što se 90% slučajeva raka crijeva može uspješno liječiti ako se otkrije u ranoj fazi bolesti. Ovaj jednostavni test je besplatan, lako se provodi i može vam spasiti život. Uzmite dva vrlo mala uzorka stolice, pošaljite ih poštom - i to je sve.

## Tko treba provesti ovaj test?

Prema kliničkim preporukama, asimptomatične osobe starosne dobi između 45 i 74 godine, svake dvije godine trebaju provesti ovaj test. Testom je moguće otkriti maligne promjene u crijevima u ranom stadiju, kada ih je najlakše liječiti.

## Što se pokušava ustanoviti ovim testom?

Test otkriva neznatne tragove krvi u stolici koji se ponekad ne mogu primijetiti golim okom. Tkivo raka ili polipi - tj. male izrasline iz crijevne stijenke, mogu prokrvariti. Ne pretvaraju se svi polipi u rak. Odstranjivanje polipa smanjuje rizik od raka crijeva.

## Simptomi

Rak crijeva može nastati bez prethodne pojave bilo kakvih simptoma. Zbog toga je vrlo važno svake dvije godine testirati se besplatnim testom.

Simptomi mogu uključivati:

* krv u stolici ili uočavanje krvi u WC školjki
* promjene u vršenju velike nužde, na primjer rjeđu stolicu, ozbiljnu konstipaciju i / ili učestalo vršenje velike nužde
* bolove u trbuhu
* umor bez posebnog razloga
* neobjašnjiv gubitak tjelesne težine.

Ako imate neke od ovih simptoma, to ne mora značiti da imate rak crijeva, ali je važno što prije porazgovarati s liječnikom.

Rak crijeva mogu dobiti i osobe koje su mlađe od 45 godina. Potrudite se da članovi vaše obitelji i prijatelji budu upoznati s navedenim simptomima i ako ih bilo što zabrinjava, potaknite ih da porazgovaraju sa svojim liječnikom.

## Dodatne informacije

Оsobe starosne dobi između 45 i 49 godina mogu zatražiti svoj prvi komplet za testiranje crijeva na [www.ncsr.gov.au/boweltest](http://www.ncsr.gov.au/boweltest).

Оsobe starosne dobi između 50 i 74 godine svake 2 godine poštom prime komplet za testiranje crijeva.

Таkođer možete pitati liječnika kako se dobiva komplet za testiranje.

Za daljnje informacije o ovom programu, posjetite [www.health.gov.au/nbcsp](http://www.health.gov.au/nbcsp) ili nazovite 1800 627 701.

Za informacije na vašem jeziku, nazovite Službu za prevođenje i tumačenje (Translating and Interpreting Service): 13 14 50 ili posjetite [www.health.gov.au/nbcsp-translations](http://www.health.gov.au/nbcsp-translations).